Beste angusse in 2019 hier | Netwerk24
Deur Landbou-Redaksie 17 Augustus 2018 05:30
Die Swartlandskou sal volgende jaar weer die plek wees waar die land se beste angusbeeste ten toon gestel sal word.
Die Angus-beestelersgenootskap van Suid-Afrika bied elke tweede jaar 'n nasionale kampioenskapskou aan, en in 2019 sal dit tydens die Swartlandskou vanaf 11 tot 14 September op Moorreesburg plaasvind.
Luidens 'n verklaring wat deur die genootskap uitgereik is, sal angustelers van reg oor die land heen op Moorreesburg saamtrek om aan dié gesogte kampioenskappe deel te neem.
Angusbeeste van hoogstaande gehalte sal op die skou ten toon gestel word. Die kampioenskap­skou is 'n geleentheid wat groot belangstelling by rolspelers in die vleisbeesbedryf, sowel as by stoettelers en ander belangstellendes wek.
Die kompetisie is straf en gesogte titels en trofeë vir onder meer die Teler van Kampioene is op die spel.
Volgens die genootskap word sowat 250 angusbeeste aanstaande jaar op die kampioenskap­skou verwag.
Die bekende Amerikaanse beoordelaarspaar Lee en Dawn Willson, van die Miller Willson-angusstoet, is genooi om as die beoordelaars op te tree.
Die anguskampioenskappe word met 'n prysuitdeling en 'n veiling afgesluit – wat na verwagting vir groot opwinding sal sorg. Verlede jaar is 'n Suid-Afrikaanse rekordprys van R255 000 vir 'n rooi angusbul op dié veiling behaal.
Die swart bulkalfkampioen, wat ook die titel van grootkampioenbul in 2017 verower het, is onlangs op die prestige veiling teen 'n nuwe Suid-Afrikaanse rekordprys vir 'n swart angusbul van die hand gesit. Die veilingprys was R150 000. Vir meer inligting oor die Angus-beestelersgenootskap van Suid-Afrika se nasionale kampioenskapskou, hou www.swartlandskou.co.za of www.angus.org.za dop.